13-jarige voor winkel geskietArgieffoto: https://pixabay.com Die man wat glo ŉ 13-jarige buite ŉ winkel in Gelvendale in die maag geskiet het, is vasgetrek. Kol. Priscilla Naidu, woordvoerder van die polisie, het gesê die 13-jarige is omstreeks 20:15 Saterdag geskiet. “Volgens inligting aan die polisie beskikbaar is die seun deur ŉ paar mans buite die winkel aangerand en toe in die maag geskiet. Hy is hospitaal toe gehaas vir behandeling,” het Naidu gesê. Volgens Naidu het blitsige reaksie tot die inhegtenisneming van die verdagte gelei. Hy is glo ŉ bendelid. Hy is in ŉ huis in Helenvale in hegtenis geneem waar hy in ŉ kamer weggekruip het. “Daar is ook beslag gelê op ŉ handwapen wat vermoedelik in Desember 2016 in Algoapark gesteel is.” Die verdagte sal Maandag in die hof verskyn op aanklag van poging tot moord en die onwettige besit van ŉ vuurwapen en ammunisie.